DOI: 10.14457/tu.the.2024.1058
title: แผนธุรกิจบ้านโมดูลาร์คอนกรีตสำเร็จรูป NEXLiv

description: แผนธุรกิจฉบับนี้จัดทำขึ้นเพื่อเสนอแนวทางการก่อตั้งและพัฒนาแบรนด์ NEXLiv ซึ่งเป็นแบรนด์ย่อยที่ต่อยอดมาจากธุรกิจหลักของบริษัทซึ่งมีประสบการณ์ยาวนานในอุตสาหกรรมคอนกรีตสำเร็จรูปมากว่า 40 ปี NEXLiv ถือกำเนิดขึ้นเพื่อตอบสนองต่อโอกาสทางการตลาดที่เกิดจากความต้องการของผู้บริโภคยุคใหม่ที่มองหาทางเลือกใหม่ของการอยู่อาศัยที่สามารถก่อสร้างได้อย่างรวดเร็ว มีคุณภาพ ราคาสมเหตุสมผล และตอบโจทย์ไลฟ์สไตล์ของคนรุ่นใหม่โดยเฉพาะในพื้นที่ที่การก่อสร้างแบบดั้งเดิมมีข้อจำกัด ทั้งในเรื่องแรงงาน ต้นทุน และเวลาNEXLiv พัฒนาบ้านโมดูลาร์คอนกรีตสำเร็จรูปที่สามารถผลิตและติดตั้งได้อย่างรวดเร็ว แข็งแรง ปลอดภัย ถอดประกอบได้ และมีดีไซน์ทันสมัย โดยตัวบ้านถูกออกแบบให้มีขนาดกะทัดรัด ราคาเข้าถึงได้ แต่มีฟังก์ชันการใช้งานครบถ้วน เช่น ห้องนอน ห้องน้ำ ห้องนั่งเล่น พื้นที่พักผ่อน และในบางรุ่นจะมาพร้อมระบบ Smart Home หรือแผงพลังงานแสงอาทิตย์ ทั้งนี้ NEXLiv ให้บริการในรูปแบบครบวงจร ตั้งแต่การออกแบบ ผลิต ขนส่ง ติดตั้ง ไปจนถึงบริการหลังการขาย โดยลูกค้าสามารถเลือกแพ็กเกจที่เหมาะสมกับการใช้งาน หรือปรับแต่งบางส่วนตามความต้องการเฉพาะได้ ทั้งในรูปแบบบ้านอยู่อาศัย บ้านพักตากอากาศ หรือโครงการรีสอร์ทขนาดเล็ก จากการวิเคราะห์สภาพแวดล้อมภายนอกด้วยกรอบ PESTEL และ Industry Five Forces พบว่าอุตสาหกรรมบ้านโมดูลาร์ในประเทศไทยยังมีโอกาสเติบโตสูง โดยเฉพาะในยุคที่เทคโนโลยีก่อสร้างสมัยใหม่เริ่มเข้ามามีบทบาทมากขึ้น ขณะเดียวกันก็มีความท้าทายจากการแข่งขันที่รุนแรงขึ้น ความผันผวนของต้นทุนวัสดุก่อสร้าง และทัศนคติของผู้บริโภคที่ยังคงมีความกังวลต่อคุณภาพบ้านสำเร็จรูป อย่างไรก็ตาม จากการสัมภาษณ์เชิงลึกกลุ่มเป้าหมายจำนวน 8 ราย พบว่า ลูกค้าส่วนใหญ่มีแนวโน้มยอมรับบ้านโมดูลาร์หากมั่นใจในความแข็งแรง อายุการใช้งาน และได้รับบริการหลังการขายที่ดี พร้อมทั้งต้องการบ้านที่มีดีไซน์ร่วมสมัย ฟังก์ชันครบถ้วน และราคาสมเหตุสมผล NEXLiv จึงวางกลยุทธ์การตลาดแบบเป็นขั้นตอน โดยเริ่มจาก Phase แรก ซึ่งเน้นกลุ่มลูกค้า B2B เช่น นักลงทุนอสังหาริมทรัพย์และเจ้าของรีสอร์ทขนาดเล็กในต่างจังหวัด ซึ่งเป็นฐานลูกค้าเดิมของบริษัทแม่ ต่อมาใน Phase ที่สอง จะขยายไปยังกลุ่มลูกค้า B2C ที่มองหาบ้านพักตากอากาศ โดยใช้กลยุทธ์การตลาดเชิงประสบการณ์ เช่น การจัดงานแสดงสินค้า การให้ Influencer รีวิวประสบการณ์ใช้งานจริง และสร้างการรับรู้ผ่านโซเชียลมีเดีย ใน Phase ที่สาม จะเจาะกลุ่มคนรุ่นใหม่และครอบครัวขนาดเล็กที่ต้องการบ้านหลังแรก โดยเน้นการสื่อสารผ่านแพลตฟอร์มดิจิทัล เช่น Facebook, TikTok และ YouTube ผ่านเนื้อหาวิดีโอที่เข้าใจง่ายและเน้นความคุ้มค่าของสินค้า ส่วน Phase ที่สี่ ซึ่งเป็นระยะของการเติบโต จะเน้นการขยายสายผลิตภัณฑ์ บริการเสริม เช่น ระบบดูแลรักษาบ้าน บริการตกแต่ง และสร้างความผูกพันระยะยาวกับลูกค้าผ่านระบบ CRM และ Community Online ในด้านการดำเนินงาน NEXLiv ได้จัดตั้งโรงงานผลิตบ้านโมดูลาร์แห่งใหม่ในพื้นที่ของโรงงานเดิม โดยออกแบบกระบวนการผลิตให้สอดคล้องกับระบบ Precast และแนวคิด Lean Construction ที่ช่วยลดต้นทุนต่อหน่วยและลดของเสียจากการผลิต การบริหารงานภายในทั้งหมดจะถูกเชื่อมโยงผ่านระบบ ERP และ CRM ที่มีอยู่เดิม ซึ่งสามารถประยุกต์ใช้ได้ทันที และเชื่อมต่อการทำงานของทุกฝ่ายตั้งแต่การรับออเดอร์ การผลิต การขนส่ง ไปจนถึงบริการหลังการขายได้อย่างราบรื่นในด้านการบริหารจัดการ บริษัทมีการจัดวางโครงสร้างองค์กรโดยเริ่มจากทีมขนาดเล็กที่มีความเชี่ยวชาญจากธุรกิจเดิม และค่อย ๆ ขยายทีมตามยอดขายที่เติบโตในแต่ละปี รวมถึงวางแผนการจ้างงานในช่วง 5 ปีข้างหน้าเพื่อรองรับการขยายกำลังผลิตและการบริการลูกค้า พร้อมกันนี้ยังได้วางแผนสร้างพันธมิตรทางธุรกิจในด้านต่าง ๆ เช่น ผู้ออกแบบ พันธมิตรพื้นที่ขาย ผู้รับเหมาติดตั้ง และ Influencer ในกลุ่มเป้าหมาย เพื่อสนับสนุนการขายและการสร้างแบรนด์ในระยะยาว NEXLiv มีข้อได้เปรียบในการแข่งขันอย่างชัดเจนจากการใช้ทรัพยากรเดิมร่วม เช่น ระบบ ERP, CRM และบุคลากร ทำให้ลดต้นทุนคงที่ได้อย่างมีนัยสำคัญ ทั้งยังมีความได้เปรียบในแง่ประสบการณ์ ความเชี่ยวชาญด้านวัสดุและเทคโนโลยีคอนกรีต และระบบการจัดการที่พร้อมใช้งานทันที ซึ่งทำให้สามารถนำเสนอสินค้าในราคาที่แข่งขันได้ ในขณะที่ยังคงคุณภาพระดับสูงในด้านการเงิน แผนธุรกิจ NEXLiv คาดการณ์ยอดขายที่เพิ่มขึ้นอย่างต่อเนื่องจาก 24 ยูนิตในปีแรก สู่ 108 ยูนิตในปีที่ห้า โดยใช้แบบจำลองทางการเงินเพื่อประเมินความคุ้มค่าในการลงทุน ผลวิเคราะห์พบว่า NPV เป็นบวก อัตราผลตอบแทนภายใน (IRR) สูงกว่า WACC และคืนทุนได้ภายใน 3 ปี นอกจากนี้ บริษัทยังได้ประเมินความเสี่ยงด้านการดำเนินงาน เช่น ความไม่แน่นอนของยอดขาย ปัญหาด้านต้นทุน และการยอมรับของผู้บริโภค พร้อมจัดทำแผนฉุกเฉินรองรับ เช่น การขยายแพ็กเกจบ้าน การเพิ่มบริการเสริม และการเปิดพันธมิตรใหม่ในภูมิภาคต่าง ๆ เพื่อให้สามารถปรับตัวและรักษาความยั่งยืนของธุรกิจได้ในทุกสภาวะ แผนธุรกิจ NEXLiv จึงถือเป็นโมเดลธุรกิจที่มีความพร้อมในการดำเนินงานสูง มีความได้เปรียบเชิงโครงสร้าง และมีศักยภาพในการเติบโตระยะยาว เหมาะแก่การลงทุนและการขยายตลาดในยุคที่ผู้บริโภคต้องการทางเลือกใหม่ของการอยู่อาศัยที่สอดคล้องกับความรวดเร็ว ยืดหยุ่น และคุ้มค่าในทุกมิติ